આઇએલ એન્ડ એફએસની ડેટ કટોકટી, ઓઇલના વધતા ભાવ અને રૂપિયાના ઘસારાના કારણે બજારમાં તીવ્ર ઘટાડો શરૂ થયો હતો અને ટોચ પરથી બજાર ૧૨ ટકા ગબડ્યું છે. રિઝર્વ બેન્ક ઓફ ઇન્ડિયાએ શુક્રવારે ફુગાવા પર ધ્યાન આપીને ચાવીરૂપ વ્યાજદરો યથાવત્ રાખ્યા હતા. બજારની વ્યાપક અપેક્ષા ૦.૨૫ ટકાના વધારાની હતી જેથી રૂપિયાને ટેકો મળી શકે. ચાલુ વર્ષમાં રૂપિયો અત્યાર સુધીમાં ૧૩ ટકાથી વધુ ઘટ્યો છે. આરબીઆઇની નીતિ બાદ રૂપિયો વધુ ઘટ્યો હતો. શુક્રવારે બજાર છ મહિનાના તળિયે બંધ આવ્યું હતું જ્યારે રૂપિયો ૭૪ ઇન્ટ્રા-ડે વટાવીને ૭૩.૩૩ બંધ રહ્યો હતો. નિફ્ટી ૨.૭ ટકા ઘટીને ૧૦,૩૧૬.૪૫ પોઇન્ટ બંધ રહી હતી જેથી ચાલુ વર્ષની તમામ વૃદ્ધિ ધોવાઈ ગઈ હતી. સેન્સેક્સ ૨.૨ ટકા ઘટીને ૩૪,૩૭૬.૯૯ પોઇન્ટ બંધ રહ્યો હતો.